สำนักงานตำรวจแห่งชาติ กำหนดแผนรักษาความปลอดภัยและอำนวยความสะดวกด้านการจราจร ช่วงเทศกาลสงกรานต์ 2562 เน้นการป้องกันอาชญากรรมและลดอุบัติเหตุ
สำนักงานตำรวจแห่งชาติ กำหนดแผนรักษาความปลอดภัยและอำนวยความสะดวกด้านการจราจร ช่วงเทศกาลสงกรานต์ 2562 เน้นการป้องกันอาชญากรรมและลดอุบัติเหตุ พลตำรวจโท ปิยะ อุทาโย โฆษกสำนักงานตำรวจแห่งชาติ เปิดเผยถึงมาตรการรักษาความปลอดภัยและอำนวยความสะดวกในช่วงเทศกาลสงกรานต์ 2562 โดย พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ สั่งการให้ทุกหน่วยปฏิบัติ จัดทำแผนป้องกันปราบปรามอาชญากรรม ให้สอดคล้องกับสภาพพื้นที่ พร้อมระดมกวาดล้างอาชญากรรม รวมทั้งตั้งจุดตรวจ จุดสกัด เพื่อตัดโอกาสในการกระทำผิดและจัดสายตรวจปรากฏกายป้องกันเหตุประทุษร้ายต่อทรัพย์ ในพื้นที่เสี่ยงต่างๆ และจัดกำลังออกดูแลการเล่นน้ำสงกรานต์ให้เป็นไปด้วยความเรียบร้อย ควบคู่การรณรงค์ให้ใส่ผ้าไทย ผ้าพื้นเมือง กำหนดเวลาการเล่นน้ำให้ชัดเจน เพื่อความปลอดภัยในการใช้เส้นทางสัญจร และกวดขันมิให้มีการแสดงหรือการเต้นที่ไม่เหมาะสมกับวัฒนธรรมไทย และห้ามขับรถกระบะบรรทุกน้ำเข้าไปในที่ชุมชน หรือบริเวณจัดงาน นอกจากนี้ ให้จัดทำโครงการประชารัฐร่วมใจดูแลความปลอดภัยบ้านช่วงเทศกาลสำคัญ ระหว่างวันที่ 11-17 เมษายนนี้ส่วนการอำนวยความสะดวกด้านการจราจร ผู้บัญชาการตำรวจแห่งชาติ ได้ออกข้อบังคับเจ้าพนักงานจราจร ว่าด้วยการกำหนดช่องหรือแนวทางเดินรถขึ้นและล่องในถนนบางสายช่วงเทศกาลสงกรานต์ 2562 และข้อบังคับเจ้าพนักงานจราจรว่าด้วยการกำหนดห้ามรถบรรทุก 10 ล้อขึ้นไป เดินในถนนบางสายช่วงเทศกาลสงกรานต์ประจำปี 2562 โดยเตรียมประกาศในราชกิจจานุเบกษาให้มีผลบังคับใช้ต่อไป พร้อมสั่งการให้ทุกพื้นที่บังคับใช้กฎหมายอย่างเข้มงวดจริงจังและต่อเนื่องกับผู้ฝ่าฝืนกฎหมายจราจร และกฎหมายอื่นที่เกี่ยวข้องใน 10 ข้อหาหลัก เช่น ขับรถเร็วเกินกว่าที่กฎหมายกำหนด ไม่คาดเข็มขัดนิรภัยในขณะขับขี่ และผู้ที่ขับขี่หรือโดยสารรถจักรยานยนต์ไม่สวมหมวกนิรภัย โดยเฉพาะในห้วง 7 วันเฝ้าระวังอันตราย ซึ่งผู้บัญชาการตำรวจแห่งชาติ ยังได้เน้นย้ำให้ผู้บังคับบัญชาทุกระดับ ลงไปกำกับดูแลการปฏิบัติของหน่วยที่อยู่ในความรับผิดชอบ โดยห้ามลาในช่วงสงกรานต์ เพื่อทำหน้าที่ดูแลประชาชนอย่างเต็มที่